Վաղուց արդեն ժամանակն է փոխել սննդի աղբյուրները: Սա ասում եմ համամարդկային, ընդհանուր առումով, էվոլյուցիայի գործոնը հաշվի առնելով: Թե չէ ի՞նչ է ստացվում` մեր տեսակը արդեն քանի հարյուր հազար տարեկան է, մենք ստեղծել ենք քաղաքակրթություններ, "Աստվածաշունչ" եւ խաչբառներ, բայց շարունակում ենք սնվել այլ կենդանի օրգանիզմներով: Խփում ենք, սպանում, բռնում, կտրում, եփում, տապակում, մարինացնում կամ խորովում եւ` ուտում: Մեծ հաշվով` վայրենու պես, ինչքան էլ որ դրա համար նախապատրաստած ունենանք սիրուն սպասք, էտիկետի կանոններ եւ գուրմանական արդարացումներ: Մենք սնվում ենք ճիշտ այնպես, ինչպես գրեթե բոլոր կենդանիները: Կենդանու պես: Որոշ իմ ծանոթ այլմոլորակայիններ կատակով կօգտագործեին "անասունի պես" արտահայտությունը, բայց ես կնախընտրեմ խուսափել դրանից: